L’Hort del Mirador de Carcaixent es desploma
08 de Agosto de 2024

Carcaixent

La que fou en l’època d’esplendor carcaixentina com casa senyorial de l’Hort del Mirador de Carcaixent ha accentuat una greu deterioració en els últims anys. Però aquest cap de setmana, s’ha produït un enfonsament on, afortunadament, no s’han hagut de lamentar danys personals, però sí importants danys patrimonials.

La Generalitat Valenciana va adquirir aquest immoble l’any 1990 per trenta-un milions de pessetes, amb la finalitat d’ampliar l’explotació del Centre de Capacitació Agrària però passats 34 anys, des de Conselleria no s’ha realitzat cap rehabilitació.

Les diverses corporacions municipals han estat demanant a Generalitat una actuació sobre aquest immoble protegit i de característiques tan especials. Un dels primers fets d’este equip de govern quan entraren a governar, fou posar-se en contacte amb les Conselleries competents per valorar la situació de l’Hort del Mirador, ja fos per dur endavant el projecte redactat de rehabilitació de l’any 2021 o un altre projecte.

El passat 16 de maig de 2024, l’alcaldessa de Carcaixent, Carolina Almiñana, junt amb els membres de l’equip de govern, es reuniren amb el Director General de Patrimoni i Hisenda, Antonio Joaquim Woodward, per demanar que es feren càrrec de la situació, i que no s’oblidaren de l’immoble que tenen a la partida dels Abrells de Carcaixent però finalment ha passat una desgràcia patrimonial.

Així i tot, hui ens hem reunit d’urgència amb la Conselleria competent per valorar actuacions a curt termini per a garantir la seguretat dels treballadors de l’Estació Experimental Agrària, sense prejudici, que els tècnics de Generalitat Valenciana, que tenen la competència en la matèria, valoren la possibilitat d’aprofitar o refer el projecte de rehabilitació redactat; o si tècnicament, és millor opció, acabar d’enderrocar el que queda i reconstruir de nou.

Des de l’equip de govern s’està en continu contacte en Generalitat, i des de l’Ajuntament s’està prestant tota la seua ajuda possible per tal que puguem recuperar un edifici històric a Carcaixent, com és l’Hort del Mirador.